
Forord

Denne boken handler om samfunnsutfordringer – klimaendringer, fattigdom, migrasjon – og hvilken rolle Bibelen kan spille i møte med disse. Det skal altså dreie seg om noen store spørsmål innen politikk og samfunnsliv i vår tid, men ikke minst om noen helt sentrale problemstillinger for religion og politikk, kristen tro og etikk og kirkelig samfunnsengasjement.

Ambisjonen er ikke å løse disse store samfunnsproblemene. I stedet vil jeg drøfte på hvilken måte Bibelen og bibeltekster kan bidra inn i samtalen om slike spørsmål. Jeg tar et samfunnsteologisk perspektiv og vil argumentere for at Bibelen og bibeltekster byr på en rekke ressurser, begreper og perspektiver som, på visse betingelser, kan være nyttige for å forstå samfunnsutfordringer og skape endring. Dermed utfordres vi til å bli med i for eksempel klima-, innvandrings- eller bistandsdebatten, og til å bidra inn i den brede offentlige, politisk og etiske samtalen på en god og ansvarlig måte.

Boken er skrevet for tre ulike målgrupper: Først og fremst har jeg skrevet for den interesserte leseren: han eller hun som er oppmerksom på de mange samfunnsutfordringene vi står overfor, er nysgjerrig på aktuell bibelbruk og ikke minst er opptatt av hvorvidt de to har noe med hverandre å gjøre. I tillegg har jeg skrevet for kolleger og studenter innen samfunnsvitenskap og humaniora generelt, og religionsfag, teologi, diakoni og andre kirkelige utdanninger spesielt. Sist, men ikke minst har jeg skrevet med tanke på ansatte, frivillige og ledere i kirkelige sammenhenger. Håpet er at boken kan komme til nytte i forbindelse med kirkens forkynnelse, undervisning og ikke minst diakonale arbeid. På den måten har boken et praktisk sikte: å bidra til en god bibelbruk i møte med aktuelle samfunnsutfordringer.


1.

SE, VURDERE OG HANDLE

Vi lever i en tid der ikke bare enkeltmenneskers liv og helse, men også menneskehetens eksistens er truet. Klimaendringer gir mer flom og sterkere tørke, og angst og uro for hva framtiden vil bringe. Krig og terror driver mennesker på flukt, og fattigdom holder folk nede i fortvilelse. Samtidig gir politisk populisme, rasisme, antisemittisme, islamofobi og en rivende teknologisk utvikling helt andre utfordringer. Livet er skjørt, og for noen er det fattigslig, ensomt og brutalt. [1] Alt dette – og mer til – er vår tids samfunnsutfordringer. De utfordrer oss til å se hva som skjer, vurdere hva som står på spill og ikke minst: til å handle.

Kan Bibelen hjelpe oss med dette? Ikke overraskende viser både kirker og kristne stadig til tekster i Bibelen når de lar seg engasjere av verdens urettferdighet, oppfordrer til folkelig deltakelse og utfordrer politikere til å ta ansvar. Men også politikere tar tidvis fram Bibelen og begrunner sine politiske valg og prioriteringer med henvisning til bibelske verdier, forbilder eller fortellinger. Det gir grunn til å spørre: På hvilken måte kan klimakrise, krig og fattigdom fortolkes i lys av bibelske tekster? Gir Bibelen svar på hvordan vi bør forholde oss til migrasjon og diktatur? I det hele tatt: Hvordan bør Bibelen og bibeltekster brukes i møte med aktuelle samfunnsutfordringer?

Med samfunnsutfordringer mener jeg problemer eller prosesser som omfatter og påvirker hele samfunnet, og som kaller på positiv endring. Det betyr at de er sosiale utfordringer. De utfordrer oss som fellesskap og samfunn. Det er altså ikke individuelle eller psykologiske utfordringer som er min primære interesse, selv om de store prosessene på samfunnsnivå utvilsomt har stor betydning for enkeltmenneskers livsvilkår. Jeg vil særlig fokusere på spørsmål knyttet til klimakrisen, terrorisme, fattigdom, migrasjon og politisk makt. Dette er temaområder som er sentrale i aktuell samfunnsdebatt og politiske diskusjoner nasjonalt og globalt. Andre samfunnsutfordringer kunne vært valgt, og noen flere vil bli nevnt, men disse framstår som særlig relevante i vår tid.

Bibelen er en samling tekster som i kristen tradisjon anses som et vitnesbyrd om Gud og en viktig kilde for kristen tro i dag. Bibeltekster kan leses og forstås på ulike måter, men i denne boken vektlegger jeg bibeltekstenes bidrag til å hjelpe oss med å forstå og svare på aktuelle samfunnsutfordringer.

I tillegg er det verdt å merke seg at bokens hovedspørsmål etterlyser en vurdering. Det vil si at det ikke primært skal handle om hvordan Bibelen eller bibeltekster faktisk brukes i politisk debatt og ulike former for samfunnsengasjement. Min interesse er ikke bare hvordan bibeltekster kan brukes, men hvordan de bør brukes.

Former for samfunnsutfordringer

Innledningsvis er det nødvendig å avklare noe mer om hva som menes med samfunnsutfordringer og hva de innebærer. Dette første kapittelet skal derfor handle om sentrale kjennetegn ved dem, hvordan ulike fagfolk, politikere og andre forsøker å forstå hva som skjer, og å finne gode måter å møte aktuelle samfunnsutfordringer på.

Noen samfunnsutfordringer er kortvarige som en storm eller flodbølge, eller de kommer brått på som et plutselig jordskjelv eller vulkanutbrudd. Andre er langvarige: sult som følge av tørke, eller klimaendringer etter flere tiår med forbruk og forurensning. Vi kan også se for oss store og spektakulære kriser med omfattende omkostninger og ringvirkninger som minner oss på at livet ikke er selvsagt, og at hele vår eksistens er truet. Vi kjenner dem fra katastrofefilmer om asteroider som kan treffe jorden, kjernefysisk konflikt som utsletter alt liv på jorden og global overoppheting. Nylig ble vår evne til å ta inn over oss trusselen om kommende katastrofer satt på dagsordenen med filmen Don’t Look Up. [2]

Men samfunnsutfordringer møter oss også på mindre dramatiske måter og mer som gradvise endringer og utviklingsprosesser. Kronisk fattigdom, arbeidsledighet og CO2-utslipp er strukturelle problemer. Samfunnsutfordringer kan også komme snikende på en måte som gjør at vi ikke legger merke til dem, for eksempel som hverdagsrasisme, undertrykking og befolkningsvekst. I tillegg kommer de krisene vi overser eller rett og slett velger å «glemme». Hvert år minner organisasjonen Leger Uten Grenser oss på noen av dem. Når denne boken skrives, er de spesielt opptatt av meslinger, tuberkulose og parasittsykdommen kala-azar, krisen i Den sentralafrikanske republikk og flyktningsituasjonen i Kenya, Somalia og Mosambik. [3]

Slike rapporter og beskrivelser kan vekke engstelse og frykt. Mens tidligere generasjoner kunne kjenne på frykten for atombomben og kjernekraftkatastrofe, skaper klimakrisen lignende reaksjoner i dag, i form av klimaangst eller klimasorg. Tilsvarende kan bilder av fattigdom og mennesker på flukt skape frustrasjon over ansvarlige myndigheter og frykt for framtiden. Det kan komme til uttrykk som hat, sinne og voldelige reaksjoner, som igjen forsterker andres opplevelse av frykt og motløshet. Slik kan reaksjonene på en mørk eller truende framtid utvikle seg til et samfunnsproblem i seg selv.

Dette er likevel ikke hele bildet. Aktuelle samfunnsutfordringer skaper også engasjement. Besteforeldre engasjerer seg for klima, politikere og aktivister vil skape endring, og ikke minst protesterer unge mennesker mot undertrykking og urettferdighet. I sluttkapittelet i denne boken vil jeg vende tilbake til nettopp unge menneskers modige og håpefulle samfunnsengasjement og se på hvilken rolle Bibelen kan spille i utformingen av dette.

Kontroversielt og sammensatt

En viktig forutsetning for å møte samfunnsutfordringene på en god og konstruktiv måte er å kunne beskrive dem best mulig. Det innebærer å se dem i lys av en større sammenheng – i tid og rom, sosialt og politisk, økonomisk og teknologisk. For sentrale samfunnsforskere har det vært en viktig oppgave å begrepsfeste denne større rammen, gjerne som en moderne eller postmoderne tidsalder preget av globalisering, raske endringsprosesser og dype økonomiske, sosiale og politiske skillelinjer. [4] De prøver dermed ikke bare å beskrive, men også å forstå samfunnet og tiden vi lever i, og å peke på de moralske og politiske problemene vi står overfor.

Samtidig ligger det mer i samfunnsutfordringene enn dette. De skal ikke bare beskrives eller forstås – de krever noe av oss. Dette viser at samfunnsutfordringene ikke er nøytrale, men normative fenomener. Fattigdom, sykdom og undertrykking er noe negativt. Nye former for teknologi, politiske maktforhold og ideologi tvinger fram nye og kritiske spørsmål. Det igjen krever svar på hva som er rett og galt, godt eller vondt, og det tvinger oss til å ta stilling.

Samfunnsutfordringer er også eksistensielle. De handler om liv og død, og ikke sjelden om synd og skyld. Flom og tørke er i vår tid ikke rene naturfenomener, men henger sammen med hvordan menneskeheten over tid har forvaltet naturressursene og forberedt seg på framtidige klimaendringer. Naturkatastrofer som jordskjelv og vulkanutbrudd ligger riktignok utenfor menneskers kontroll, men kriseberedskap og katastrofehåndtering krever at mennesker og samfunn tar ansvar.

Dermed er samfunnsutfordringene i vår tid også politiske utfordringer som krever handling, ressursbruk og prioriteringer. Men hva slags handling de krever, avhenger av hvordan samfunnsutfordringene fortolkes, moralsk ansvar forstås og av mulige og tjenlige handlingsalternativer. Her er svaralternativene mange og diskusjonen tidvis konfliktfylt og opphetet. Hadde det vært enkelt, hadde vi vel utryddet fattigdommen og løst klimakrisen for lengst?

Mangelen på entydige svar og enkle løsninger henger ikke minst sammen med at aktuelle samfunnsutfordringer er store, komplekse fenomener. De er gjenstridige eller ustyrlige problemer som det er krevende både å forstå og å forholde seg til. [5] Ikke bare er de kompliserte hver for seg, men de er knyttet sammen og påvirker hverandre. Til sammen utgjør de et stort problemkompleks. Det betyr at de store samfunnsutfordringene ikke er spørsmål som kan besvares umiddelbart, men problemer som krever inngående drøfting og forståelse både i dybden og bredden. Årsaker, sammenhenger og løsninger er usikre, og handlingsalternativene er mange.

Samfunnsutfordringenes kompleksitet peker i retning av samarbeid på tvers for å kunne møte dem på en god måte. Utfordringene er store, og alle gode krefter og mange former for kunnskap og engasjement må komme sammen. Det skjer når engasjerte fagfolk, politikere og borgere søker innsikt og kunnskap, tar debatten og finner nye løsninger. For fagfolk og forskningsmiljøer betyr det samarbeid på tvers av fagområder og institusjoner. Politisk betyr det samarbeid mellom politiske partier, frivillige organisasjoner og næringsliv, også på tvers av kontinenter og landegrenser. Vi snakker om globale problemer som krever globale løsninger. Det krever debatt, ansvar og engasjement lokalt, nasjonalt og internasjonalt, og et felles arbeid for å finne gode konkrete tiltak.

Det finnes da også eksempler på internasjonalt samarbeid og engasjement for å møte slike utfordringer. Etter en av verdenshistoriens aller største kriser – andre verdenskrig – var den sentrale samfunnsutfordringen å bygge freden og forhindre ny krig. Verdenssamfunnet svarte med å etablere og styrke den internasjonale orden. Folkeforbundet ble til Forente Nasjoner (FN), og et av de første prosjektene var å utarbeide FNs erklæring om menneskerettigheter. Her ga medlemslandene uttrykk for en forståelse av menneskeverdet som absolutt og ukrenkelig. Senere kom FNs konvensjon for økonomiske og sosiale rettigheter og FNs konvensjon for politiske rettigheter. Ved begynnelsen av 2000-tallet formulerte FN et sett med tusenårsmål for å bekjempe global fattigdom. Senere, på en måte som enda tydeligere reflekterer klimakrisen, ble agendaen videreført som FNs bærekraftsmål. Det vitner om et alternativ til motløshet og gir håp om at det går an å finne muligheter og skape endring.

Samfunnsfag og humaniora

Det politiske svaret på aktuelle samfunnsutfordringer har ofte vært å forsøke å styrke økonomien og å ta i bruk ny teknologi. Samfunnsutvikling blir altså sett som et problem som krever økonomiske eller tekniske løsninger. Det er økonomer som skal få land ut av fattigdom, og naturvitere og ingeniører som skal løse klimakrisen. Gitt den oppmerksomheten økonomiske og naturvitenskapelige tilnærminger har fått i denne sammenhengen, kan man dermed bli sittende igjen med inntrykket av at det er lite å hente i andre kunnskapstradisjoner. Men komplekse problemer krever sammensatte svar og utkast til løsninger. Da må flere fagområder bidra.

At samfunnsfagene kan ha noe å komme med, synes klart allerede i begrepsbruken: Det handler om samfunns-utfordringer, altså utfordringer som identifiseres, erfares og fortolkes av mennesker og i deres sosiale fellesskap. De oppstår (delvis) på grunn av menneskelig aktivitet, har konsekvenser for menneskers liv og virke og må løses av mennesker i fellesskap. Siden dette er sosiale og politiske problemer, må vi også spørre hvilke bidrag samfunnsvitenskapelige fag kan gi. Da blir fag som statsvitenskap, sosiologi, psykologi og flere andre opplagt viktige.

Hva så med humanistiske fag som språk, litteratur, historie og religion? Utenfor humaniora kan det synes å være en viss skepsis til hva, om noe, humanistiske fag kan bidra med i møte med fattigdom, migrasjon, terrorisme og klima. For hva kan vel en nytolkning av Ibsen eller grammatikken til utdødde språk bidra med når den brutale virkeligheten presser på? Ofte framstilles humaniora og humanistiske fag som lite nytteorienterte. Skal man løse samfunnsproblemer, trengs det andre fagområder. Humanistiske fag blir for «myke».

Også innenfor humanioras rekker finnes en slik skepsis. Ikke minst handler det om en motstand mot å gjøre fri, fortolkende forskning til et redskap for å løse et bestemt samfunnsproblem. For humanistiske fag er ambisjonen verken å forklare eller forandre verden, men å søke innsikt, forståelse og kunnskap for kunnskapens skyld. Det har gjort at mange innenfor humaniora har vært uttalt skeptiske til at det faglige arbeidet defineres av aktuelle politiske prioriteringer eller kortsiktige samfunnsbehov. Framfor en instrumentell forståelse av akademisk virksomhet framheves egenverdien av historie, språkforståelse og kunst- og kulturkunnskap.

Dette er likevel verken den eneste eller den beste historien om humaniora. Som nevnt er det nødvendig å fortolke samfunnsutfordringene. En slik fortolkning oppstår ikke i et tomrom, men bygger på sosiale og kulturelle forutsetninger og ressurser. Med en særlig interesse for historie, tro, mening og identitet bidrar humanistiske fag med kunnskap og innsikt på en annen måte enn andre fagtradisjoner. Kjennskap til fortiden og andre konteksters språk, kunst og kultur utvider tolkningshorisonten. De humanistiske fagene setter også selvstendig analyse, kritisk tenkning og kreativitet høyt, hvilket er viktige generelle ferdigheter i møte med aktuelle samfunnsutfordringer. Selv om dette ikke er metoder eller perspektiver som gir raske svar på problemene vi står overfor, er de avgjørende i det lange løp. [6]

Legger vi til at en slik evne til å fortolke virkeligheten innebærer å kunne drøfte og evaluere tidligere og alternative strategier for å kunne takle samfunnsutfordringene, så gir det også en viss beredskap for å håndtere framtidige kriser. Filosofen Martha Nussbaum har framholdt nettopp dette. Humaniora gir forestillingskraft til å sette seg inn i andre menneskers liv og erfaringer, og en evne til empati og fellesskap. På den måten byr humaniora på en grunnleggende kompetanse som er nødvendig i ethvert demokratisk samfunn. [7] Dermed synes det klart at også de humanistiske fagområdene kan bidra med relevant kunnskap og nyttige innsikter, i tillegg til et nødvendig kritisk blikk på samfunnsutviklingen.

Alt dette gir grunn til å inkludere også samfunnsvitenskapelige og humanistiske perspektiver på religion, trosliv og bibelbruk i arbeidet med å forstå og svare på aktuelle samfunnsutfordringer. Mer spesifikt kan religionsfag og teologi bidra til å avdekke metafysiske forutsetninger, dogmer, natur- og menneskesyn og religiøse ideer, idealer og praksiser som inngår i ulike former for politisk og etisk debatt og aktuelle sosiale, økonomiske og politiske prosesser.

Politikere og sivilsamfunn

Samfunnsutfordringene angår ikke bare fagfolk, men oss alle. Det gjelder ikke minst politikere som må svare på hvordan de forstår problemene og hvilke tiltak de vil iverksette, det være seg på globalt, nasjonalt eller lokalt nivå. Klimaendringene stoppes ikke av nasjonale grenser, og flyktningstrømmer blir til når levevilkårene ett sted blir så mye verre enn det man kan håpe på et annet sted. Da må regjeringer snakke sammen og lokalsamfunn handle.

Det politiske engasjementet i disse sakene kommer til uttrykk på ulikt vis avhengig av hvor man måtte befinne seg i det politiske landskapet. De store utfordringene tolkes i lys av vante politiske ideologier og forklaringsmodeller samt tilgjengelig begrepsbruk og kjente virkemidler. Dermed besvares de også på tilsvarende mangfoldige og motstridende måter.

I demokratiske land er likevel den politiske debatten om disse samfunnsutfordringene del av en bredere offentlige diskusjon om aktuelle prioriteringer og tiltak, og følges gjerne av folkelig engasjement og sosiale bevegelser. Miljøorganisasjoner kjemper for klima, og bistandsorganisasjoner taler for de fattigste. Fredsbevegelsen holder fram krigens terror, og menneskerettighetsforkjempere peker på alle flyktningers rett til anerkjennelse for rettigheter i kraft av å være nettopp mennesker. Det er et bredt engasjement med indre variasjon, spenninger og konflikter, men til sammen gir folk og sivilsamfunn på denne måten viktige bidrag inn i både den politiske og den faglige samtalen om samfunnsutfordringer i vår tid.

Politikere, verdibaserte organisasjoner og samfunnsdebattanter benytter seg naturligvis av ulike ressurser når de engasjerer seg i slike saker. Det kan være egne eller andres erfaringer, rapporter og utredninger, forskning og statistikk. Og de uttaler seg på ulike måter: med et språk som appellerer til velgerne, en retorikk som understreker alvoret i saken eller på en strategisk og målrettet måte med tanke på en byråkratisk og teknokratisk saksbehandlingsprosess. Ikke minst vil de tale sitt eget språk, preget av de tradisjoner og ressurser som former deres opplevelser og engasjement.

Selv om kirkelige aktører i slike sammenhenger ofte velger et sekulært eller menneskerettslig språk tilpasset det politiske ordskiftet, er det ikke uvanlig at de også henviser til kristne idealer eller bibelske tekster. På den måten tar de Bibelen og kristen bibeltolkning i bruk i møte med politiske spørsmål og i aktuell debatt. Legger vi til det som skjer av forkynnelse, undervisning og veiledning på søndagsgudstjenester og på andre kirkelige møtesteder, blir eksemplene mange flere.

At kristne organisasjoner, kirker eller trossamfunn viser til Bibelen i sitt arbeid med disse spørsmålene, er som nevnt ikke overraskende. Her er det heller variasjonen i måten Bibelen brukes på, som kan være både fascinerende og skremmende. Men også blant andre ideelle organisasjoner og ikke minst politikere gjør en slik politisk og variert bibelbruk seg gjeldende.

Våren 2020 stilte daværende president Donald Trump seg opp foran en kirke og poserte med en bibel i hånden. Bibelen framsto mer som gjenstand enn tekst, og budskapet var åpent for tolkning. At presidenten gjorde en kobling mellom bibel, kultur og politikk, var likevel tydelig. Selv om Bibelen i dag ikke (lenger) framstår som en ukontroversiell kilde til kunnskap og innsikt, framsto den i dette tilfellet som (et forsøk på) symbol og kilde til autoritet. Andre ganger er det konkrete bibelske temaområder («nestekjærlighet») eller fortellinger («den barmhjertige samaritanen») som holdes fram som særlig relevante eller som Bibelens «hovedbudskap». Da for eksempel statsminister Jens Stoltenberg i etterkant av terrorangrepene i Norge 22. juli 2011 viste til Josef som rådgiver i Egypt, benyttet han bibelfortellingen for å holde fram gammel visdom, erfaring og kunnskap fra tidligere sivilisasjoner. [8]

I andre sammenhenger kan den politiske bibelbruken utfordre gjeldende politikk og etablerte maktforhold på mer radikalt vis. Det skjer i Israel–Palestina-debatten der bibelbruken ikke bare er mangfoldig, men tidvis også intens og viktig for politikere og aktivister på begge sider av konflikten. Det skjer også når Bibelen brukes for å understreke en konflikt mellom Vesten og Bibelen på den ene siden og islam og Koranen på den andre siden. Et ekstremt eksempel på en slik politisk bruk av bibeltekster finnes i manifestet til terroristen og massemorderen Anders Behring Breivik. Flere steder kommer han med henvisninger til Bibelen generelt eller til spesifikke bibeltekster. Han viser til 2. Mosebok 22,2–3 for å begrunne retten til selvforsvar og til fortellingen om David og Goliat (1 Sam 17) for å vise hvordan Gud støtter den svake part i dennes kamp mot overmakten. Tilsvarende finner han støtte for at Gud er en krigersk gud (Jes 42,13) som knuser fiender (2 Mos 15,3–6). Også i Det nye testamentet finner Breivik tekster som legitimerer våpenbruk (Luk 22,36; Matt 26,52). Samtidig er tekster om å elske sin neste og til og med sin fiende (3 Mos 19,18; Matt 5,43–44), gjestfrihet overfor fremmede (3 Mos 19,34; 5 Mos 10,19) eller barmhjertighet overfor nødlidende (Luk 10,25–37) fraværende. Breiviks bibelbruk framstår dermed som lite systematisk og svært selektiv. [9]

Den politiske bibelbruken kan altså være sympatisk og samlende, eller kontroversiell og splittende. Den kan også være høyst problematisk. Forankringen i de konkrete tekstene kan være svak, det bibelske mangfoldet lite reflektert og fortolkningsoppgaven i møte med tekstene ikke tilstrekkelig tatt på alvor.

Ambisjon og argument

Det kan være fristende å oppsummere Bibelen i form av ett samlet budskap eller grunnleggende prinsipp. Når det skjer, framheves gjerne nestekjærlighet, barmhjertighet eller rettferdighet, eventuelt menneskeverd, frihet eller respekt. Men så snart «Bibelens budskap» er fastslått på en slik måte, begrenses også blikket på tekstene. Det som finnes av spenninger, uenigheter, ulike vektlegginger og motsetninger i bibeltekstene, slipes bort og reduseres til ett begrep eller ett hovedanliggende. Da kan Bibelen også miste sin rolle. Det blir ikke nødvendig å gå tilbake til bibeltekstene for spesifisering eller detaljer. Mangfoldet må uansett vurderes og relativiseres i lys av Bibelens entydige budskap. I denne boken vil jeg derfor unngå en slik tilnærming, og heller sette søkelys på konkrete bibeltekster og se hva som da kommer fram av enhet og mangfold, bredde og motsetninger. Min interesse ligger altså ikke kun i Bibelen som gjenstand eller kulturelt og politisk symbol. Jeg er interessert i Bibelens innhold, på hvilken måte bibeltekstene belyser samfunnsutfordringer, og hvordan de kan sies å spille en konstruktiv rolle i den forbindelse.

Dette innebærer at jeg vil framheve spesifikke bibeltekster og drøfte deres relevans og potensial stilt overfor aktuelle samfunnsutfordringer. Men det er mange relevante bibeltekster, og det blir nødvendig å gjøre et utvalg. Jeg har valgt å løfte fram tekster som dels framstår som særlig sentrale i Bibelen som helhet, men jeg legger også vekt på å vise bredden av ulike tekster og perspektiver. I tillegg tar jeg med tekster som gjerne brukes i politiske og kirkelige samtaler om de ulike temaområdene. Av plasshensyn er det imidlertid ikke mulig å gjengi bibeltekstene i sin helhet, men jeg oppfordrer naturligvis leseren til å slå opp henvisningene og lese de aktuelle tekstene – både i sin helhet og i sin litterære sammenheng. Tilsvarende vil fokuset på bredden i materialet gå på bekostning av en dypere analyse og drøfting av hvordan spesifikke bibeltekster kan tolkes og bidra i møte med konkrete samfunnsutfordringer. Også i så måte viser jeg til leserens selvstendige lesning, tolkning og vurdering, samt det store tilfanget av mer spesialiserte bibelkommentarer som allerede finnes tilgjengelig.

Det er uansett en rekke bibeltekster som blir belyst i boka. Med bakgrunn i disse vil jeg argumentere for at Bibelen på visse betingelser kan og bør brukes som en ressurs i arbeidet med å fortolke aktuelle samfunnsutfordringer og på den måten gi et bidrag til å forstå og forandre verden. Jeg vil gjøre det ved å peke på hvordan Bibelen kan forstås på mange ulike måter – som historisk tekst, litteratur og en sentral del av den kulturelle arven i Norge, Europa og «Vesten», og som en avgjørende kilde for kirkens liv, kristen tro og etikk. Jeg vil også vise hvordan bibeltekster kan fungere som rikholdige ressurser, ikke minst ved at de byr på ulike begreper, perspektiver og fortellinger stilt overfor vår tids samfunnsutfordringer.

Målet er ikke å argumentere for et spesifikt politisk program, verken i form eller innhold. Jeg vil heller invitere til en bredere og mer ansvarlig bibelbruk, til fortolkning og engasjement i møte med aktuelle samfunnsutfordringer. Et hovedpoeng vil være at Bibelen både er mangfoldig og kan leses på ulike måter, og at en ansvarlig bibelbruk forutsetter selvkritisk refleksjon og et avklart fortolkningsperspektiv.

For kirker, kristne organisasjoner, trossamfunn og enkeltmennesker vil et slikt perspektiv være bestemt av en helbibelsk tilnærming og troen på Jesus – og følgelig av at bibeltekster leses i lys av troen på ham. For at bibelbruken skal være forsvarlig, må den i tillegg være til beste for andre og ivareta sentrale etiske hensyn knyttet til menneskeverd og rettferdighet.

Det betyr at jeg verken vil svare på samfunnsutfordringene med én enkelt bibelhenvisning eller gi entydige svar på de etiske og politiske sidene ved aktuelle problemstillinger. Målet er samtidig mer beskjedent og mer ambisiøst enn dette. Jeg vil «bare» presentere ressurser og perspektiver stilt overfor aktuelle samfunnsspørsmål, men samtidig utruste til et samfunnsengasjement informert av en selvstendig fortolkning av bibelske tekster. Slik er hovedmålet med boken å løfte fram bredden av ressurser som finnes i Bibelen og på den måten invitere til å styrke bruken av bibeltekster i fortolkningen av aktuelle samfunnsutfordringer. I tillegg ønsker jeg å skissere hvordan bibelbruken kan forankre praktisk samfunnsinnsats i kirkens tro og tradisjon og motivere til innsats og handling for å forandre en urettferdig og truet verden. Samlet sett skisserer boken dermed en grunnlagstenkning for en samfunnsteologi med relevans både for den offentlige samfunnsdebatten og for kirkelig forkynnelse, trosopplæring og diakoni.

Jeg begynner med å ta tak i de prinsipielle og overordnede aspektene ved tematikken. I neste kapittel vil jeg derfor først drøfte hvordan religion og bibeltekster kan være relevante i møte med samfunnsutfordringene. Dette munner ut i en presentasjon av samfunnsteologi som en tilnærming til bokens tematikk og problemstilling. Selv om innsikter fra bibelfag, kristen etikk og praktisk-teologiske fag vil være viktige på ulike måter underveis i boken, vil det samfunnsteologiske perspektivet prege helheten. Slik skiller denne framstillingen seg også fra bøker som tydeligere befinner seg innenfor disse fagområdene.

